**Michael Kmeť**, známy pod umeleckým menom **Separ,** (\* 18. november 1986, Bratislava), je slovenský raper a člen bratislavskej hip-hopovej skupiny DMS a bývalý člen nezávislého labelu Gramo Rokkaz. Približne do roku 2011 sa viac-menej aktívne venoval maľovaniu grafiti a začal s tým skôr, ako s rapom. So skupinou DMS vydal jedno EP (*Teraz už naozaj*) a päť albumov (*Čo sa stalo?!*, *MMXV*, *Prepáčte (Official), MDMS a HUHU*). Ako sólový interpret vydal v októbri roku 2012 debutový album *Buldozér*. V marci 2014 vyšiel jeho druhý sólový album s názvom *Pirát*,  v roku 2017 tretí s názvom *PANCIER,* v roku 2020 vydal projekt *OG a v roku 2023 vydal piaty sólový album s názvom FLOWDEMORT. Slovenský pes*

Meno
----

K menu *Separ* sa dostal cez graffiti, spočiatku sa podpisoval ako Sort, avšak v blízkosti Žiliny existovala crew „Sorta", tak si za pomoci priateľov writterov začal meniť meno. Podmienka bola, aby počiatočné alebo koncové písmena boli *R*, *K* alebo *S*. Postupne dospeli k záveru, že na začiatok dajú písmeno S, na koniec dali najprv K, neskôr zmenili na R a do stredu si Separ vybral písmeno P, pretože podľa neho je to P dosť úzke a dosť vysoké. Dosadením samohlások vzniklo **Separ**. Táto prezývka mu pristala, pretože sa podľa vlastných slov často separoval od ostatných alebo vytŕčal.

Hudobná kariéra
---------------

Separ začal byť na hudobnej scéne aktívny zhruba okolo roku 2001, kedy s Damem doma nahrávali napísané texty na kazety. Medzi ľuďmi vystupovali ako skupina 2kusy, ktorá mala pôvodne reprezentovať bratislavskú mestskú časť Dúbravku. Neskôr vznikla skupina DWS (Dame, Wrana, Separ), ktorá sa dostala veľmi rýchlo na scénu. Toto zoskupenie odohralo viac ako 50 koncertov v rámci Slovenska a získalo vzrastajúcu popularitu. Po menších nezhodách sa ale skupina rozpadla. Tento rozpad spôsobil ročnú pauzu raperov a na scénu prišli až s prvým oficiálnym nosičom *Teraz už naozaj*, ktorý nepodľahol kritike, práve naopak. Na EP mal podiel aj producent Dj Metys, preto sa skupina nazvala DMS (Dame, Metys, Separ). Následne zo skupiny odišiel DJ Metys a pridal sa Smart– DMS (Dame, Monsignor Separ, Smart). V roku 2007 postupne vzniklo hudobné vydavateľstvo a zároveň skupina Gramo Rokkaz. V roku 2009 sa stala DMS spolu so Separom jej členmi, okrem ktorej do Gramo patrila aj skupina Mater, raperi Decko, Danosť, producenti a DJ-i Dekan, Deryck, Analytik, DJ Lkama, DJ Metys a DJ Miko. V roku 2010 táto zostava vydala vôbec prvý sample na Slovensku s názvom *2010:Manifest*, ktorý obsahuje 16 skladieb. Separ sa objavil na šiestich skladbách. Po tomto diele už skupina koncertuje v rámci GR.

### Debutový album skupiny DMS – *Čo sa stalo?!*

V roku 2011 vyšiel debutový album DMS s názvom *Čo sa stalo?!.* Tento projekt má 16 zvukových stôp, z toho Separ repuje okrem jednej vo všetkých. Album bol nahrávaný v štúdiách BMT a Anapol pod dohľadom Separa, G-Boda a Danosťa. Objavujú sa tu hostia ako Čistychov, DNA alebo Homo a samozrejme chalani z Gramo Rokkaz. Najzaujímavejšia je ale medzinárodná spolupráca s Termanologym z amerického Bostonu. Táto spolupráca sa začala v roku 2009, kedy sa na jednom z kempov dali do reči práve spomínaný Termanology s Tonom S. a dohodli sa na nejakom spoločnom projekte Grama Rokkaz s týmto americkým raperom. Separ si s ním vymenil mail a do roku 2011 vznikol track „Žijem svoj sen", ku ktorému je natočený aj videoklip. Na albume sa objavili aj vokály, o ktoré sa postarali Mona a Beri.

### Vlastný debutový sólový album

Debutový sólový album *Buldozér* vyšiel 31. októbra 2012 vo vydavateľstve GRAMO ROKKAZ, s. r. o. ako CD album. Album nazval *Buldozér*, pretože mu to pripomína niečo, čo prevalcuje ostatných. Prezentuje sa uznávanou myšlienkou *„Buldozér v hube"*, ktorá vyjadruje, že rapuje dosť vulgárne a ostro -–pred ústa si servítku nedáva. K vytvoreniu sólového albumu prispel najmä fakt, že Gramo Rokkaz ako hudobná skupina obsahovala veľa členov, ale na svojom konte mali málo albumov. Asi trištvrte roka pred vydaním začal s prípravou a s písaním textov na album, ktorý sa v októbri dostal do predaja. Na albume sa nachádza 18 skladieb s viacerými hosťami, medzi ktorými boli napríklad členovia skupiny Gramo Rokkaz, Čistychov, Momo, Strapo, Rest, Mišo Biely, Tomáš Botló alebo Layla. O hudobné podklady sa postarali medzi inými aj Smart, Deryck, Lkama, DJ Wich, DJ Fatte, Emeres alebo G-Bod. Na albume prevažujú hlavne sociálne témy o svete okolo Separa.

### Odtrhnutie od Gramo Rokkaz

Po tom, čo Separ vydal v októbri 2012 svoj debutový sólový album, začínal meniť postupne štýl rapovania z klasickej hudby rapu (90bpm) do trapu. Tento štýl začali podporovať aj jeho kolegovia zo skupiny DMS, avšak ostatní členovia z Gramo Rokkaz chceli ostať pri boombape alebo klasickej 90bpm hudbe. Tým pádom v Gramo Rokkaz zotrvávali 2 názory. Chalani sa dohodli, že sa rozídu v dobrom a že sa teda skupina DMS odlúči od skupiny Gramo Rokkaz. Stalo sa tak 14. októbra 2013, keď to Separ potvrdil na svojom oficiálnom facebookovom profile. Stalo sa tak počas príprav Smartovho sólového inštrumentálneho albumu *The threads of night and day*, ktorý mal výjsť pod Gramo Rokkaz a zrejme vďaka tejto udalosti nebol nakoniec nikdy vydaný a zachovala sa len titulná rovnomenná skladba. O pár dní neskôr (27. október 2013) Separ s Damem vydali trapovú skladbu produkovanú Smartom „Vitaj vo finále", v ktorej vyjadrili postoj k oddeleniu od Gramo Rokkaz. Táto skladba sa objavila aj v ďalšom Separovom albume *Pirát*. Po tomto sa Gramo Rokkaz prestalo nazývať skupinou, ale už figurovalo ako len hudobné vydavateľstvo. Ostatní členovia Gramo Rokkaz, ktorí zostali po oddelení skupiny DMS, si založili rapové zoskupenie GR Team, ktoré zastáva Decko, Tono S. Danosť a Rebel. Zatiaľ čo Separ pracoval na svojom albume aj GR Team pracoval na svojom vlastnom albume. 26. februára 2014 vydali album s názvom *1*, na ktorom Separ hosťuje okrem jednej skladby, ktorú spravili spoločne ešte pred rozdelením („Gramo Rokkaz, ty k-oko-t!"), aj na druhej s názvom „Superschopnosti", ktorú produkoval Deryck. Na tejto skladbe sa podieľala celá bývalá zostava Gramo Rokkaz.

### Pod vydavateľstvom DMS Records

V roku 2013 Separ odohral viacero koncertov, nahral nejaké videoklipy a nazbieral množstvo fanúšikov najmä vďaka spolupráci na dvoch skladbách Rytmusa. Prvá skladba „Škola rapu" je odpoveďou na Rakbyho diss na Rytmusa „Čau Paťo". Druhá spolupráca s Rytmusom s názvom „V mojom svete" je zahrnutá v albume *Navždy* od Kontrafaktu. Okrem Rytmusa, Ega a Separa je na skladbe aj český zástupca Ektor. Tieto fakty spopularizovali Separa a on sa pričinil vydaním v poradí druhým sólovým albumom s názvom *Pirát*.

#### Album *Pirát*

Druhý sólový album Separa sa dostal do predaja 11. marca 2014 pod vydavateľstvom DMS Records. Na albume sa nachádza taktiež 18 skladieb – tak ako na predošlom albume *Buldozér*. Medzi hosťov patria okrem iného aj Strapo, Momo, Čistychov či Vladimir 518 z českej skupiny PSH a slohou dokonca prispel aj Rakaa Iriscience zo známej americkej hip-hopovej formácie Dilated Peoples. Po hudobnej stránke sa na albume objavili známe mená ako DJ Wich, Grimaso, Smart, Lkama či Emeres. Album nadväzuje na predchádzajúci album, keďže sa tu nachádzajú skladby „Hejtklub 3" a „Hejtklub 4", ktoré sú pokračovaním skladieb „Hejtklub rýchlo" a „Hejtklub pomaly". Väčšina z pesničiek nesie svoju určitú tému, avšak nachádzame tu aj skladby ako „Intro" a „Outro", kde téma nie je. Je tu možné nájsť g-funkovo štylizovanú vec „Jemiedno" s Tomášom Botlom. V skladbe „Psí život" si Separ pridal pár autobiografických veršov, ktoré opisujú jeho sídlisko a sídliskového chlapca tu prirovnáva psovi. 

Tina pomáha Separovi skladbou „Bublina", kde sa vyjadrujú k obťažovaniu scény novinármi. Cover obsahuje Separovu tvár, ktorá sa smerom nadol od nosa stáva kostrou. Lesklá potlač vytvára dojem zlatej kostry. K albumu *Pirát* si Separ spravil turné, na ktorom navštívil 28 miest (resp. klubov). Turné nieslo názov Pirát Tour a začalo v 4. apríla 2014 v piešťanskom klube Coolturak. Krst albumu bol 2. mája v Bratislave a 9. mája v Prahe. Posledná zastávka bola na festivale Hip Hop Žije v Bratislave na Zlatých Pieskoch.

#### Skupinový album DMS: *MMXV*

Album vyšiel 14. decembra 2015. Album vyšiel zo dňa na deň, bez akéhokoľvek predošlého proma. Obsahuje 20 skladieb. Na prvú „Intro" skladbu je vytvorený aj exotický videoklip v ktorom účinkuje napríklad aj Sajfa alebo Majster N. O produkciu sa postaral Michal Nemtuda. Album zdobia hostia ako Pil C, Vladimir 518, Tina, Minimo, Lúza a Strapo.

#### Skupinový album DMS: *Prepáčte*

Album obsahuje 15 skladieb, medzi najznámejšie patria „Lepšia pesnička", „Horšia pesnička", „Kardio", „Stále málo", „Zlatí a zároveň kanál" alebo „Nemám čas". Po vydaní albumu nasledovala Prepáčte Tour v rámci ktorej navštívili 13 klubov resp. miest. V snippete albumu Separ Damemu tetuje zoznam skladieb na lýtko. Na albume sa obajavili spolupráce s Strapo, Kali, Nerieš a Lvcas Dope

#### Skupinový album DMS: *MDMS*

Piaty štúdiový album hip-hopovej skupiny DMS, vyšiel 20. augusta 2019. Na albume sa objavili dvaja známi českí raperi Yzomandias a Nik Tendo z labelu Milion+. Na albume má aj dve slohy producent Smart, ktorý prvýkrát rapoval na albume *Prepáčte* na tomto albume si rapovanie zopakoval v skladbách „FUCKOFF" a „MDMS".

#### Skupinový album DMS: *HUHU*

Album vyšiel 10. decembra 2021 na streamovacích službách. Album obsahuje 16 skladieb, medzi najznámejšie patria „Tanečná pesnička", „Logdán", alebo „Rampa" s punk rockovou kapelou Horkýže Slíže. Je to prvý album DMS na ktorom sa neobjavili žiadne rapové spolupráce. Na albume sa obajvili spolupráce s Horkýže Slíže, Richardom Müllerom a so skupinou Kuky Band.

Diskografia
-----------

### Štúdiové sólo albumy/trojsingle

| Názov | Detaily | Ocenenie | Predaj | Najvyššia zaznamenaná pozícia v rebríčkoch |
| --- | --- | --- | --- | --- |
| *Buldozér* | Dátum vydania: 31. október 2012 Vydavateľstvo: GRAMO ROKKAZ, s.r.o. Formát: CD, digital download | SK: Platinové | 20 000 ks | 1 |
| *Pirát* | Dátum vydania: 11. marec 2014 Vydavateľstvo: DMS Records Formát: CD, digital download | SK: 3x Platinové | 20 000 ks | 1 |
| *Pancier* | Dátum vydania: 26. Jún 2017 Vydavateľstvo: DMS Records Formát: CD, digital download | SK: 5x Platinové |  | 1 |
| *OG* | Dátum vydania: 04.04.2020 Vydavateľstvo: DMS Records Formát: CD, digital download | SK: 7x Platinové |  | 1 |
| *Flowdemort* | Dátum vydania: 3. marec 2023 Vydavateľstvo: DMS Records Formát: CD, digital download |  |  | 1 |
| *Dovidenia* | Dátum vydania: 2.3. 2024
Vydavateľstvo: DMS Records
Formát: digital download |  |  |  |

### DMS: štúdiové albumy

| Názov | Detaily | Ocenenie | Predaj | Najvyššia zaznamenaná pozícia v rebríčkoch |
| --- | --- | --- | --- | --- |
| *Teraz už naozaj* | Dátum vydania: 2008 |  |  |  |
| *Čo sa stalo?!* | Dátum vydania: 2011Vydavateľstvo: GRAMO ROKKAZ, s.r.o.Formát: CD, digital download |  |  |  |
| *MMXV* | Dátum vydania: 14. december 2015Vydavateľstvo: DMS RecordsFormát: CD, digital download | SK: Platinové |  |  |
| *Prepáčte (Official)* | Dátum vydania: 18. december 2018 Vydavateľstvo: DMS Records Formát: CD, digital download | SK: Platinové |  | 1 |
| *MDMS* | Dátum vydania: 30.07.2019 Vydavateľstvo: DMS Records Formát: CD, digital download | SK: Platinové |  | 1 |
| *HUHU* | Dátum vydania: 18.11.2021 Vydavateľstvo: DMS Records Formát: CD, digital download | SK: 4x Platinové |  | 1 |

Ocenenia a nominácie
--------------------

### Ruka Hore Awards

| Rok | Nominovaná práca | Ocenenie | Výsledok |
| --- | --- | --- | --- |
| 2015 | Separ | Interpret roka | 3. miesto |
| 2018 | 3. miesto |
| 2020 | Víťaz |
| Separ –  *OG* | Album roka | Víťaz |
| 2021 | Separ | Interpret roka | Víťaz |
| 2022 | Separ | Interpret roka | Víťaz |
| 2022 | Separ - Flow Kmeť | Skladba roka | Víťaz |

Referencie
----------

1. 1 2   *HIPHOP REALITY #34 - Separ & Tina* [online]. youtube.com (kanál: Ruka Hore) - čas: 8:17, 25.9.2014. Dostupné online.
2. ↑   *Monsignor Separ NajHudba.com* [online]. NajHudba.com, 19. februára 2014, [cit. 2014-02-19]. Dostupné online. Archivované 2014-02-26 z originálu.
3. ↑   *Monsignor Separ Pirát CD* [online]. rukahore.sk, 19. februára 2014, [cit. 2014-02-19]. Dostupné online. Archivované 2014-02-27 z originálu.
4. 1 2   *V Booking, SK interpreti: Separ* [online]. mbr.sk, [cit. 2015-12-15]. Dostupné online. Archivované 2016-03-20 z originálu.
5. ↑   *Hip Hop Reality - 5 - DMS (Gramo Rokkaz)* [online]. youtube.com (kanál: Bj Piggo), 18.1.2011. Dostupné online.  - rozhovor so skupinou DMS, moderuje Osťo
6. ↑   *DMS (+ Termanology & DJ Metys) "Žijem svoj sen" [prod. Smart]* [online]. youtube.com (kanál: Gramo Rokkaz), 18.1.2011. Dostupné online.
7. ↑   *Album skupiny DMS – Čo sa stalo ?!* [online]. artattack.sk, 18.1.2011. Dostupné online.
8. 1 2 3   *Separ: Interview o albume (Buldozér)* [online]. youtube.com (Kanál: Partymaker Production), 7.10.2012. Dostupné online.
9. 1 2   *Separ v exkluzívnom rozhovore o novom albume Buldozér* [online]. refresher.sk, 7. október 2012, 18:58. Dostupné online.
10. ↑   *Separ spolu s DMS opúšťajú Gramo Rokkaz!* [online]. refresher.sk, 14. október 2013, 21:53. Dostupné online.
11. ↑   *Nadviazal Separov Pirát na úspech Buldozéra? (Recenzia)* [online]. refresher.sk, 30. marec 2014, 12:46. Dostupné online.
12. ↑   *Sleduj zastávky Separovej Pirat tour!* [online]. refresher.sk, 4. marec 2014, 14:13. Dostupné online.
13. ↑   *Separ a DMS ťa pozývajú na ich nový album Introm aj s vtipným videoklipom, v ktorom účinkuje i Sajfa* [online]. refresher.sk, 1. december 2015, 18:37. Dostupné online.

Externé odkazy
--------------

* www.artattack.sk - DMS – MMXV recenzia albumu (2015)